CPF เติบโตต่างประเทศ
ดูจะเป็นอาถรรพ์หมายเลข 30 สำหรับหุ้น CPF ไปซะแล้ว เพราะราคาแตะ 30 บาททีไร ร่วงทุกที...กลายเป็นแนวต้านสำคัญของราคาหุ้น CPF ไปแล้ว..!?
ดูจะเป็นอาถรรพ์หมายเลข 30 สำหรับหุ้น CPF ไปซะแล้ว เพราะราคาแตะ 30 บาททีไร ร่วงทุกที...กลายเป็นแนวต้านสำคัญของราคาหุ้น CPF ไปแล้ว..!?
6 ก.ย. 2564

ดูจะเป็นอาถรรพ์หมายเลข 30 สำหรับหุ้นบริษัท เจริญโภคภัณฑ์อาหาร จำกัด (มหาชน) หรือ CPF ไปซะแล้ว เพราะราคาแตะ 30 บาททีไร ร่วงทุกที…กลายเป็นแนวต้านสำคัญของราคาหุ้น CPF ไปแล้ว..!?
ทั้ง ๆ ที่ทุกโบรกฯ เชียร์ “ซื้อ” ให้ราคาเป้าหมายสูงสุดตั้ง 36.50 บาท แต่ CPF ก็ไม่ผ่าน 30 บาทสักที…
ทำเอานักลงทุนที่ชะเง้อรอเกิดอาการเซ็งเป็ดไปตาม ๆ กัน…
ที่จริงเมื่อช่วงต้นปี หุ้น CPF เคยวิ่งขึ้นไปแตะ 30 บาทมาแล้ว แต่แค่แป๊บเดียวก็ร่วงอีก (เข้าทำนองมาเร็ว เคลมเร็วอ่ะนะ)…
ตอนนั้นมีการเล่นเก็งกำไรกับราคาหมูในจีนที่ปรับตัวสูงขึ้น เนื่องจากเกิดโรคระบาด ASF (African Swine Fever) ทำให้จีนต้องฆ่าหมูทิ้งเป็นจำนวนมาก ซึ่ง CPF ได้ประโยชน์ แต่หลังจากนั้นไม่นานราคาหุ้น CPF ก็โรยลง เนื่องจากหมูในจีนเริ่มกลับมา ราคาเริ่มดร็อปลง หลังซัพพลายเริ่มกลับมา
ประกอบกับราคากากถั่วเหลืองในตลาดโลกปรับตัวสูงขึ้น ทำให้ต้นทุนอาหารสัตว์แพงขึ้น
กลายเป็น 2 ปัจจัยที่กดดันราคาหุ้น CPF ในช่วงที่ผ่านมา…
ในส่วนของราคาหุ้น ก็ต้องลุ้นกันต่อไปว่า จะล้างอาถรรพ์หมายเลข 30 ได้เมื่อไหร่..!? เรื่องนี้ตอบยากจริง ๆ
แต่ในแง่ของบริษัทก็ยังตั้งหน้าตั้งตาสร้างการเติบโตอย่างต่อเนื่อง โดยเฉพาะการขยายพอร์ตในต่างประเทศ โดยมีกลยุทธ์สำคัญ เน้นสร้างโอกาสการลงทุน จากเดิมที่เน้นส่งออก แต่อาจมีเรื่องของค่าเงินมาเกี่ยวข้อง รวมทั้งอัตราภาษีที่จะทำให้เสียเปรียบผู้ประกอบการท้องถิ่น
CPF ก็เลยปรับกลยุทธ์ไปซื้อกิจการในท้องถิ่นซะเลย…เป็นการเติบโตแบบอินออร์แกนิค ด้วยการไปเทกกิจการหรือ M&amp;A นั่นเอง…
ข้อดี…ไม่ต้องเริ่มนับหนึ่งใหม่ให้เสียเวลา แถมในช่วงที่ทั่วโลกเกิดวิกฤตอย่างนี้ มักมีของดี…ราคาถูก ให้เลือกเยอะเสียด้วยสิ..!?
เอาเป็นว่า ตั้งแต่ช่วงปลายปีก่อนมาถึงตอนนี้ มี 3 ดีลใหญ่ (ถ้าไม่นับรวมดีลซื้อโลตัส) เริ่มจากปลายปี 2563 ไปรวบหุ้น C.P. Pokphand Co., Ltd. (CPP) ซึ่งทำธุรกิจสุกรครบวงจรในจีน (แม้จะเป็นการปรับโครงสร้างกันภายในกลุ่มซีพีก็ตามเถอะ แต่ก็ส่งผลต่องบการเงินของ CPF อย่างมีนัยสำคัญ)
ตามมาด้วยเมื่อกลางเดือน พ.ค. 2564 ทุ่มงบกว่า 9,900 ล้านบาท ซื้อธุรกิจสุกรในประเทศรัสเซีย
ล่าสุดก็ประกาศซื้อธุรกิจอาหารทะเล Fish Food และ MaxFish ในประเทศโปแลนด์ ทั้งแปรรูป และทำอาหารพร้อมทาน มูลค่ารวม 101 ล้านบาท
โอเค…แม้ระยะสั้นจะกดดันต่อ CPF แต่ในระยะยาวเป็นการสร้างพอร์ตการลงทุนในตลาดโลก ให้สมกับเป้าหมาย “ครัวของโลก” นั่นเอง…
สิ่งที่น่าคิด เมื่อ CPF มีธุรกิจต้นน้ำ ทั้งฟาร์มหมูในจีน ฟาร์มหมูในรัสเซีย หรืออาหารทะเลในโปแลนด์ ก็ถูกมองว่า สเต็ปต่อไปจะต่อยอดไปสู่กลางน้ำและปลายน้ำมากขึ้น…ไม่แน่ในอนาคตเราอาจได้เห็น CPF ไปซื้อเชนกิจการร้านอาหารในต่างประเทศก็เป็นได้…ใครจะไปรู้
เป็นการสร้างมูลค่าเพิ่ม และบริหารซัพพลายเชนของตัวเองด้วย…
ถ้ารูปเกมเป็นไปตามนี้ ก็น่าจะช่วยให้ CPF กำไรโบยบินได้มากโขเชียวล่ะ…
อืม…ก็จัดเป็นหุ้นที่มีสตอรี่เพียบนะเนี่ย แต่น่าเสียดายที่ราคาหุ้นไม่ไปไหน…
เอ๊ะ…หรือหุ้น CPF จะด้านยาไปซะแล้ว…ก็ไม่รู้สินะ
…อิ อิ อิ…